Κανονισμός (ΕΚ) αριθ. 192/2001 της Επιτροπής

της 30ής Ιανουαρίου 2001

για τροποποίηση του κανονισμού (ΕΚ) αριθ. 2342/1999 για καθορισμό των λεπτομερειών εφαρμογής των καθεστώτων πριμοδοτήσεων στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), και ιδίως το άρθρο 4 παράγραφος 8, το άρθρο 13 παράγραφος 5 και το άρθρο 50 δεύτερη περίπτωση,

Εκτιμώντας τα ακόλουθα:

(1) Στο πλαίσιο της πληρωμής της πριμοδότησης εκτατικοποίησης όπως προβλέπεται στο άρθρο 32 του κανονισμού (ΕΚ) αριθ. 2342/1999 της Επιτροπής, της 28ης Οκτωβρίου 1999, για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου περί κοινής οργανώσεως αγοράς στον τομέα του βοείου κρέατος, όσον αφορά τα καθεστώτα πριμοδοτήσεων(2), όπως τροποποιήθηκε τελευταία από τον κανονισμό (ΕΚ) αριθ. 2733/2000(3), ο δείκτης πυκνότητας της εκμετάλλευσης προσδιορίζεται με βάση κυρίως τον αριθμό των αρρένων βοοειδών, των αγελάδων και δαμάλεων που εκτρέφονταν στη μονάδα κατά το εξεταζόμενο ημερολογιακό έτος. Εξαιτίας της δυσχερούς κατάστασης που επικρατεί στην αγορά βοείου κρέατος λόγω κατακόρυφης πτώσης της ζήτησης, συνδεόμενης ιδίως με την αγοραστική αδιαφορία των καταναλωτών που ανησυχούν για την αύξηση των διαπιστούμενων περιπτώσεων σπογγώδους εγκεφαλοπάθειας των βοοειδών, τα ζώα παραμένουν στη μονάδα παραγωγής επί μακρότερο διάστημα απ' ό,τι συμβαίνει όταν επικρατεί κανονική κατάσταση. Τα ζώα αυτά λαμβάνονται υπόψη για τον προσδιορισμό του δείκτη πυκνότητας της εκμετάλλευσης, ο δε παραγωγός πιθανώς για το λόγο αυτό να αποκλεισθεί από την είσπραξη πριμοδότησης στην εκτατικοποίηση, πράγμα που αντιβαίνει τον επιζητούμενο στόχο.

(2) Προκειμένου να μην ευρεθεί σε μειονεκτική θέση ο παραγωγός που αντιμετωπίζει τις εξαιρετικές αυτές περιστάσεις, είναι επομένως σκόπιμο, για περιορισμένο χρονικό διάστημα, να εφαρμοσθεί κατ' αποκοπή διορθωτικός συντελεστής στον αριθμό ΜΧΖ που διαπιστώνονται ότι υπάρχουν στην εκμετάλλευση κατά την εξεταζόμενη περίοδο, ώστε να προσδιορισθεί ο δείκτης πυκνότητας με την επιφύλαξη της κατάδειξης του αντίκτυπου που έχει η εξαιρετική κατάσταση της αγοράς στη διάρκεια παραμονής των ζώων στην εκμετάλλευση και χωρίς πάντως να θίγεται η αρχή της εκτατικοποίησης.

(3) Ο κανονισμός (ΕΚ) αριθ. 2342/1999 ορίζει στο άρθρο 42 τους κανόνες σχετικά με το έτος καταλογισμού των ζώων που αποτελούν ιδίως αντικείμενο του καθεστώτος ειδικής πριμοδότησης. Εξαιτίας της δυσχερούς κατάστασης που επικρατεί στην αγορά βοείου κρέατος λόγω κατακόρυφης πτώσης της ζήτησης, συνδεόμενης ιδίως με την αγοραστική αδιαφορία των καταναλωτών που ανησυχούν για την αύξηση των διαπιστούμενων περιπτώσεων σπογγώδους εγκεφαλοπάθειας των βοοειδών, ο όγκος σφαγής και εξαγωγής ζώων παραμένει σε μεγάλο βαθμό περιορισμένος, και μάλιστα εκμηδενισμένος, οι δε παραγωγοί αναγκάστηκαν να μεταθέσουν στο έτος 2001 τη σφαγή ή την εξαγωγή των ζώων τους, που προβλεπόταν για το 2000. Η εξαιρετική αυτή κατάσταση οδηγεί τελικώς, στα κράτη μέλη που αποφάσισαν να χορηγήσουν την ειδική πριμοδότηση κατά τη στιγμή της σφαγής ή της εξαγωγής, σύμφωνα με το άρθρο 8 του κανονισμού, στο να μην εισπράξουν οι παραγωγοί την ειδική πριμοδότηση για το έτος 2000, γεγονός που αντιβαίνει το στόχο του μέτρου.

(4) Είναι επομένως σκόπιμο να προβλεφθεί η δυνατότητα, για τους παραγωγούς που έχουν αναγκασθεί να αναβάλουν για το 2001 τη σφαγή ή την εξαγωγή των ζώων τους, να υποβάλουν εντός περιορισμένου διαστήματος αίτηση είσπραξης ειδικής πριμοδότησης για το έτος 2000.

(5) Λαμβάνοντας υπόψη την εξέλιξη των γεγονότων, επιβάλλεται η άμεση έναρξη ισχύος του παρόντος κανονισμού.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2342/1999 τροποποιείται ως εξής:

1. Η ακόλουθη παράγραφος 12 προστίθεται στο άρθρο 32:

"12. Στη διάρκεια της περιόδου μεταξύ της 15ης Οκτωβρίου και της 15ης Μαρτίου 2001, για την εφαρμογή του παρόντος άρθρου, ο διαπιστούμενος στην εκμετάλλευση αριθμός ΜΧΖ πολλαπλασιάζεται επί τον συντελεστή 0,8.

Το μέτρο αυτό εφαρμόζεται εφόσον έχει καταδειχθεί, πείθοντας το κράτος μέλος, ότι εξαιτίας της εξαιρετικής κατάστασης που επικρατεί στην αγορά, διατηρούνται στην εκμετάλλευση ζώα επί μακρότερο διάστημα απ' ό,τι συμβαίνει όταν η κατάσταση είναι ομαλή."

2. Στο άρθρο 42 παρεμβάλλεται ένα τρίτο εδάφιο:"Κατά παρέκκλιση των προηγούμενων εδαφίων και του άρθρου 35 παράγραφος 1, σε περίπτωση χορήγησης της ειδικής πριμοδότησης σύμφωνα με μία από τις προβλεπόμενες στο άρθρο 8 επιλογές, εάν το ζώο οδηγήθηκε στη σφαγή στο διάστημα μεταξύ της 1ης Ιανουαρίου και της 28ης Φεβρουαρίου 2001, και αν η αίτηση πριμοδότησης για το ζώο αυτό κατατέθηκε το αργότερο στις 15 Μαρτίου 2001 για το ημερολογιακό έτος 2000, κατ' αίτηση του παραγωγού η πριμοδότηση καταλογίζεται στο έτος 2000, ενώ το ποσό της εφαρμοζόμενης πριμοδότησης αντιστοιχεί σε εκείνο που ίσχυε στις 31 Δεκεμβρίου 2000."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιανουαρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 281 της 4.11.1999, σ. 30.

(3) ΕΕ L 316 της 15.12.2000, σ. 44.